Sergio Fajardo Valderrama

Sergio Fajardo Velderrama estas kolombia matematikisto kaj politikisto naskita en Medellín la 19-an de junio 1956. Li estis urbestro de tiu ĉi urbo dum la periodo 2004.01.01 — 2007.12.31.

 Persona vivo 
Krom matematikisto kaj urba administranto, Sergio Fajardo estas granda leganto kaj ŝatanto de literaturo, precipe de la verkaro de Jorge Luis Borges, Julio Cortázar, Alejo Carpentier, Manuel Puig, Juan Carlos Onetti, Mario Vargas Llosa, Mario Benedetti, William Faulkner, Vladimir Nabokov, Milan Kundera kaj José Saramago.

Li havas du gefilojn, Alejandro kaj Mariana, el sia unua geedziĝo, kun sinjorino María Clara Arboleda Castro. Poste li edziĝis al psikiatrino Lucrecia Ramírez Restrepo.

 La matematikisto 
Li studis matematikon en la Universitato de la Andoj en Bogoto ĝis 1977. En la Universitato de Viskonsino en Madison (Usono) li atingis titolon de magistro en 1981 kaj doktoriĝis en 1984 pri matematiko. Li poste estis profesoro kaj direktoro pri esplorado en la Universitato de la Andoj, kaj profesoro pri matematiko en la sidejo de Medellín de la Nacia Universitato de Kolombio.

 Matematikaj verkoj 
 Contributions to the Model Theory of Probability Logics, lia doktoriĝa tezo, sub gvidado de profesoro H. Jerome Keisler
 Existence Theorems in Probability Theory, kun profesoro Keisler.
 Neometric Spaces, kun profesoro Keisler.
 Long Sequences and Neocompact Sets, kun profesoro Keisler.
 Libro Model theory of stochastic processes, ISBN 1568811675 (fortbindita) kaj ISBN 1568811721 (molbindita), kun profesoro Keisler, A.K. Peters , 2002.
 Solución de Problemas Existenciales, Bulteno de la Venezuela Matematika Asocio , ISSN 1315-4125, Nro 2, Vol. II, paĝoj 25-40, 1995.
 A completeness theorem for two parameter stochastic processes, Revista Colombiana de Matemáticas, Vol. 26a, 1-4, Societo Kolombia pri Matematiko, Bogoto,1992.
 Introducción a la teoría de modelos de los espacios de Banach, Lecturas Matemáticas, Vol. 12, Nroj 1,2,3, Societo Kolombia pri Matematiko, Bogoto,1991.
 ¿Cuándo dos procesos estocásticos describen el mismo fenómeno?, Lecturas Matemáticas, Vol. 10, Nroj 1,2 k. 3, Societo Kolombia pri Matematiko, Bogoto,1989.
 Intrinsic stochastic processes, Revista Colombiana de Matemáticas, Vol. 21, Nroj 2-4, Societo Kolombia pri Matematiko, Bogoto,1987
 Compacidad y decidibilidad de lógicas monádicas con cuantificadores cardinales, Revista Colombiana de Matemáticas, Vol 14, Nro 3, Societo Kolombia pri Matematiko, Bogoto, 1980.

 Erdős-numero 
Kvankam la matematika laboro ne estas nuntempa okupiĝo de Sergio Fajardo pro sia laboro en politika agado, tamen, estas kuriozaĵo ke li havas Erdős-numeron 3. Jen kial:
 Paul Erdős mem havas Erdős-numeron 0
 Paul Erdős kunverkis kun Kenneth Kunen en 1981, do ĉi-lasta havas Erdős-numeron 1
 Kunen kunverkis kun H. Jerome Keisler, do ĉi-lasta havas Erdős-numeron 2
 Keisler kunverkis plurfoje kun S. Fajardo, do ĉi-lasta havas Erdős-numeron 3
Informo-fonto: Listo de kunaŭtoroj de Paul Erdős 

 Agado ekster matematiko 
Sergio Fajardo estis, i. a., direktoro de la Centro de Scienco kaj Teknologio de Antjokio, membro de la Nacia Konsilantaro pri Bazaj Sciencoj por la Kolombia Instituto por Disvolvado de Scienco kaj Teknologio, membro de la Nacia Komisiitaro por Magistrigo kaj Doktorigo, subdirektoro de tagĵurnalo El Colombiano, kaj skribisto por pluraj ĵurnaloj kaj gazetoj.

 La urbestro 
En la jaro 2000 li fondis movadon Compromiso Ciudadano ("Civitana Kompromiso"), kaj lanĉis sian kandidatecon por esti elektota kiel urbestro, en alternativo al tradiciaj partioj kolombiaj t.n. liberalismo kaj konservativismo.

La 26-an de oktobro de 2003, Sergio Fajardo Valderrama estis nomumita, per rekta popola voĉdonado, urbestro de Medellín por la periodo 2004.01.01 — 2007.12.31. En tiu elektado li atingis preskaŭ 45.7% el la balotoj, dum sia plej proksima konkuranto nur atingis 22%. La kampanjon favoran al sia elekto li faris i.a. disdonante mem persone flugfoliojn ĉe la stratoj.

Pro sia deveno el sciencista medio kaj etoso, pro sia sendependeco de politikaj partioj, kaj per sia laborado kiel urbestro de Medellín kun homgrupo de nova generacio — ne el tradiciaj partioj — Sergio Fajardo fariĝis rimarkinda fenomeno en la nuntempa publika administrado en la kolombia nacio.

Li aplikas al publika administrado sian matematikistan penskapablon kaj principojn; li plurfoje ripetis: "La unua paŝo estas bone kompreni la problemon, antaŭ ol komenci solvi ĝin"

 Kampanjo por prezidenteco de 2010—2014 
Por la prezidenta periodo 2010-1014 en Kolombio, kun balotelektoj la 30-an de majo de 2010, Sergio Fajardo lanĉis ekde frue sian kampanjon kiel kandidato, kaj vojaĝadis tra la lando eldirante sian regadan programon. Tamen, li metis finon al sia kandidateco komence de aprilo, kiam li akceptis proponon kunuiĝi al la kandidateco de  Antanas Mockus Šivickas, tiel ke se ĉi-lasta kandidato iĝus prezidento, Fajardo iĝus vicprezidento.

Tamen, kiel kolombia prezidento estis elektita fine Juan Manuel Santos Calderón, finiginte la pretendon de Antanas Mokcus kaj, konsekvence tiun de Sergio Fajardo por vicprezidenteco.

 Kampanjo por fariĝi departementestro de 2012—2015 
En 2011 Sergio Fajardo fariĝis kandidato de la Verda Partío de Kolombio celante fariĝi departementestro de Antjokio, dum la periodo 2012.01.01—2015.12.31, en popola balotelekto okazinta la 30-an de Oktobro de 2011. En tiu elekto li estis elektita departementestro danke al ≈ 922.403 voĉdonoj (≈ 49.4% el la validaj voĉdonoj).

 Eksteraj ligiloj 

 Paĝo pri Sergio Fajardo en Projekto Genealogio pri Matematikistoj (angla lingvo)

Kategorio:Kolombiaj politikistoj
Kategorio:Kolombiaj matematikistoj
Kategorio:Urbestroj de Medeĝino